ຂປລ. ໃນວັນທີ 8 ສິງຫາ 2018 ທີ່ນະຄອນຫລວງວຽງຈັນ, ລັດວິສາຫະກິດຕາຂ່າຍໄຟຟ້າພາກໃຕ້ຈີນ ໄດ້ລົງນາມບົດບັນທຶກຄວາມເຂົ້າໃຈ ກັບ ລັດຖະບານ ແຫ່ງ ສປປ ລາວ ເພື່ອສຶກສາຄວາມເປັນໄປໄດ້ ໃນການພັດທະນາສາຍສົ່ງແຫ່ງຊາດ.
ໃຫ້ກຽດລົງນາມ, ໂດຍ ທ່ານ ສຸພັນ ແກ້ວມີໄຊ ລັດຖະມົນຕີ ກະຊວງແຜນການ ແລະ ການລົງທຶນ ຕາງໜ້າໃຫ້ລັດຖະບານລາວ ແລະ ທ່ານ ລີ ຊິ້ງຄຸ່ຍ ປະທານ ລັດວິສາຫະກິດຕາຂ່າຍໄຟຟ້າພາກໃຕ້ຈີນ, ໂດຍມີ ທ່ານ ສອນໄຊ ສີພັນດອນ ຮອງນາຍົກລັດຖະມົນຕີ, ທ່ານ ຫວາງ ເວີນ ທ່ຽນ ເອກອັກຄະລັດຖະທູດ ສປ ຈີນ ປະຈຳ ສປປ ລາວ, ມີບັນດາລັດຖະມົນຕີ, ຮອງລັດຖະມົນຕີ, ພ້ອມດ້ວຍພາກສ່ວນທີ່ກ່ຽວຂ້ອງ ຈາກທັງສອງຝ່າຍເຂົ້າຮ່ວມ ເປັນສັກຂີພິຍານ.
ໂອກາດນີ້, ທ່ານ ລີ ຊິ້ງຄຸ່ຍ ກ່າວວ່າ: ການລົງນາມຢ່າງເປັນທາງການໃນມື້ນີ້ ເປັນການ ສະແດງໃຫ້ເຫັນເຖິງການຮ່ວມມື ຕ່າງຝ່າຍຕ່າງມີຜົນປະໂຫຍດດ້ານພະລັງງານ ແລະ ໄດ້ມີບາດກ້າວທີ່ເປັນຮູບ ປະທຳອັນໃໝ່. ໂຄງການສາຍສົ່ງແຫ່ງຊາດລາວ ມີຄວາມໝາຍສຳຄັນສູງ ການທີ່ໂຄງການໄດ້ມີການລິເລີ່ມ ເປັນການສະແດງໃຫ້ເຫັນເຖິງການຕັດສິນໃຈ ແລະ ຄວາມເດັດດ່ຽວຂອງລັດຖະບານລາວ ທີ່ສ້າງຂະແໜງ ການ ພະລັງງານເປັນເສົາຄ້ຳຫລັກ ໃນການພັດທະນາເສດຖະກິດ.
ການເຊັນບົດບັນທຶກຄວາມເຂົ້າໃຈຄັ້ງນີ້, ເປັນການຢັ້ງຢືນເຖິງຄວາມເຊື່ອໝັ້ນ ຕໍ່ ລັດວິສາຫະກິດຕາຂ່າຍໄຟຟ້າພາກໃຕ້ ຂອງລັດຖະບານລາວ ພາຍໃຕ້ການສະໜັບສະໜູນ ຂອງບັນດາກະຊວງທີ່ກ່ຽວ ຂ້ອງຂອງລາວ. ພວກເຮົາຈະຮ່ວມມື ກັບ ລັດວິສາຫະກິດໄຟຟ້າລາວ ຢ່າງມີປະສິດທິຜົນສູງສຸດ ເພື່ອເປັນການຮັບປະກັນ ດ້ານການສະໜອງພະລັງງານໄຟຟ້າທີ່ປອດໄພ, ເຊື່ອໃຈໄດ້, ເປັນມິດຕໍ່ສິ່ງແວດລ້ອມ ແລະ ມີຄຸນນະພາບສູງ ໃຫ້ແກ່ການພັດທະນາເສດຖະກິດ-ສັງຄົມ ແລະ ຍົກສູງຊີວິດການເປັນຢູ່ຂອງປະຊາຊົນລາວ.
ທ່ານ ລີ ຊິ້ງຄຸ່ຍ ກ່າວຕື່ມວ່າ: ພາຍໃຕ້ການສະໜັບສະໜູນ ຈາກລັດຖະບານລາວ ການຮ່ວມມືດ້ານພະລັງງານໄຟຟ້າລາວ-ຈີນ ຈະເກີດໝາກຜົນທີ່ງົດງາມ ແລະ ອອກຜົນຕົວຈິງທີ່ອຸດົມສົມບູນ, ພ້ອມທັງໃຫ້ຄຳໝັ້ນສັນຍາວ່າ ຈະປະຕິບັດຕາມເນື້ອໃນຈິດໃຈ ຂອງບົດບັນທຶກຄວາມເຂົ້າໃຈສະບັບນີ້, ໂດຍຮ່ວມກັບລັດວິສາຫະກິດໄຟຟ້າລາວ ໃນການຈັດຕັ້ງການຄົ້ນຄວ້າ ເພື່ອເລັ່ງລັດສ້າງແຜນຕາຂ່າຍສາຍສົ່ງ ແຫ່ງຊາດ ເພື່ອເປັນກຳລັງແຮງ ໃນການປະກອບສ່ວນ ໃຫ້ແກ່ການພັດທະນາເສດຖະກິດ-ສັງ ຄົມທີ່ວ່ອງໄວ ແລະ ເຂັ້ມແຂງ.
ຂ່າວ: ສິງຄຳ, ພາບ: ເກດສະໜາ
ເນື້ອໃນ: ຂປລ